《重阳阁下和同舍》
宋代·陈襄

君逢佳节忆还家，我亦淹留感岁华。
清禁雠书惊白发，故园吹帽负黄花。
谢安行有登山屐，扬子居无载酒车。
何日得归溪上隐，大收图史作生涯。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。